PATVIRTINTA

Skuodo rajono savivaldybės tarybos

2024 m. kovo 19 d. sprendimu Nr. T10-44

**SKUODO RAJONO SAVIVALDYBĖS PROFESINIO ORIENTAVIMO LĖŠŲ APSKAIČIAVIMO, PASKIRSTYMO IR PANAUDOJIMO TVARKOS APRAŠAS**

**I. BENDROSIOS** **NUOSTATOS**

1. Skuodo rajono savivaldybės profesinio orientavimo lėšų apskaičiavimo, paskirstymo ir panaudojimo tvarkos aprašas (toliau – savivaldybės aprašas) reglamentuoja Skuodo rajono savivaldybei skirtų profesinio orientavimo lėšų apskaičiavimo, paskirstymo ir panaudojimo tvarką. Vadovaujantis savivaldybės aprašu, Skuodo rajono savivaldybei apskaičiuotos profesinio orientavimo lėšos paskirstomos savivaldybės bendrojo ugdymo mokykloms, karjeros specialistų etatams, sukurtiems atsižvelgiant į Profesinio orientavimo teikimo tvarkos aprašą, patvirtintą Lietuvos Respublikos Vyriausybės 2022 m. rugpjūčio 24 d. nutarimu Nr. 847 „Dėl Profesinio orientavimo teikimo tvarkos aprašo patvirtinimo“ (toliau – profesinio orientavimo aprašas), išlaikyti. Savivaldybei skiriamos lėšos apima lėšas, skiriamas savivaldybės švietimo įstaigoms, kurioms savivaldybė skiria mokymo lėšas pagal Mokymo lėšų apskaičiavimo, paskirstymo ir panaudojimo tvarkos aprašą, patvirtintą Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“.

2. Savivaldybės apraše vartojamos sąvokos atitinka Lietuvos Respublikos valstybės biudžeto lėšų profesiniam orientavimui apskaičiavimo, paskirstymo ir panaudojimo tvarkos apraše, patvirtintame Lietuvos Respublikos švietimo mokslo ir sporto ministro 2024 m. sausio 26 d. įsakymu Nr. V-84 „Dėl Lietuvos Respublikos valstybės biudžeto lėšų apskaičiavimo, paskirstymo ir panaudojimo tvarkos aprašo patvirtinimo“ (toliau – biudžeto lėšų aprašas), vartojamas sąvokas.

**II. LĖŠŲ APSKAIČIAVIMAS, PASKIRSTYMAS IR PANAUDOJIMAS**

3. Savivaldybei valstybės biudžeto lėšų poreikis ir skiriama lėšų suma profesiniam orientavimui atitinkamiems metams apskaičiuojamos pagal biudžeto lėšų aprašą. Lėšų paskirstymą atitinkamiems metams tvirtina Lietuvos Respublikos švietimo, mokslo ir sporto ministras.

4. Valstybės biudžeto lėšos paskirstomos savivaldybės mokykloms vadovaujantis profesinio orientavimo aprašo 17 punktu, pagal kurį karjeros specialistų švietimo įstaigose etatų pasiskirstymo santykis einamiesiems metams nustatomas pagal Mokinių registro duomenis apie mokinių skaičių praėjusių metų rugsėjo 1 d.:

4.1. dirbančiųjų su 1–4 klasių mokiniais – 1:1 500 (1 karjeros specialistas 1 500 mokinių);

4.2. dirbančiųjų su 5–8 klasių mokiniais – 1:800 (1 karjeros specialistas 800 mokinių);

4.3. dirbančiųjų su 9–12 klasių mokiniais – 1:600 (1 karjeros specialistas 600 mokinių).

5. Savivaldybės vykdomoji institucija, remdamasi karjeros specialistų švietimo įstaigose etatų pagal mokinių skaičių proporcija, nustatyta profesinio orientavimo aprašo 17 punkte, planuoja ir paskirsto lėšas karjeros specialisto etatų skaičiui švietimo įstaigoms, kurių savininko, dalininko teises ir pareigas įgyvendina savivaldybė ar kurioms savivaldybė skiria mokymo lėšas. Savivaldybės vykdomoji institucija neturi teisės nustatyti mažesnės etato normos, nei minimalus karjeros specialistų etatų skaičius švietimo įstaigoje – 0,5 etato.

6. Tais atvejais, kai lėšų, skirtų iš valstybės biudžeto, suma yra mažesnė už būtinas esamiems karjeros specialistų etatams išlaikyti, savivaldybės bendrojo ugdymo mokykloms papildomai skiriamos savivaldybės biudžeto lėšos.

7. Lėšos gali būti naudojamos karjeros specialistų darbo užmokesčiui, valstybinio socialinio draudimo įmokoms, kitoms su darbo santykiais susijusioms įmokoms, išmokoms ir kompensacijoms mokėti.

**III. BAIGIAMOSIOS NUOSTATOS**

8. Lėšos profesiniam orientavimui naudojamos laikantis teisės aktų, reglamentuojančių Lietuvos Respublikos valstybės biudžeto ir savivaldybių biudžetų sudarymą ir vykdymą, ir atsižvelgiant į Lietuvos Respublikos švietimo, mokslo ir sporto ministro tvirtinamas lėšų naudojimo atitinkamoms reikmėms tenkinti rekomendacijas.

9. Už lėšų profesiniam orientavimui teisingą, tikslingą ir racionalų naudojimą atsakingi ugdymo įstaigų vadovai.

10. Už savivaldybės aprašo vykdymo kontrolę atsakingas Skuodo rajono savivaldybės administracijos Biudžeto valdymo skyrius.

11. Savivaldybė už lėšų profesiniam orientavimui panaudojimą atsiskaito Švietimo, mokslo ir sporto ministro nustatyta tvarka.

\_\_\_\_\_\_\_\_\_\_\_\_\_\_