**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL MAKSIMALIŲ SOCIALINĖS PRIEŽIŪROS IR SOCIALINĖS GLOBOS PASLAUGŲ IŠLAIDŲ FINANSAVIMO SKUODO RAJONO GYVENTOJAMS DYDŽIŲ NUSTATYMO**

2024 m. kovo 19 d. Nr. T10-47

Skuodas

**1. Parengto sprendimo projekto tikslas ir uždaviniai.**

Vadovaudamosi Lietuvos Respublikos Vyriausybės nutarimu patvirtintos Socialinių paslaugų finansavimo ir lėšų apskaičiavimo metodikos 32 punktu, savivaldybės turi nustatyti maksimalius socialinės priežiūros ir socialinės globos paslaugų išlaidų finansavimo dydžius.

Maksimalūs socialinių priežiūros ir socialinės globos paslaugų finansavimo dydžiai prilyginami BSI (bazinė socialinė išmoka) dydžiui. Nuo 2024 m. sausio 1 d. BSI – 55 eurai.

Skuodo rajono savivaldybės tarybos 2024 m. vasario 29 d. sprendimu Nr. T9-18 „Dėl Skuodo socialinių paslaugų šeimai centro teikiamų paslaugų kainų ir finansinių normatyvų patvirtinimo“ nuo 2024 m. kovo 1 d. patvirtintos Socialinių paslaugų šeimai teikiamų paslaugų (dienos socialinės globos asmens namuose ir institucijoje bei socialinės priežiūros (pagalbos į namus) kainos.

Kiekvienais metais įvairaus pavaldumo globos įstaigos, kuriose apgyvendinti Skuodo rajono gyventojai, informuoja Savivaldybės administraciją apie paslaugų kainų pokyčius – padidėjimą. Išaugus globos kainoms būtina didinti socialinės globos išlaidų finansavimo dydžius.

Konkrečiam asmeniui teikiamų socialinių paslaugų išlaidų finansavimo dydis priklauso nuo asmens finansinių galimybių mokėti už socialines paslaugas, įvertintų vadovaujantis Mokėjimo už socialines paslaugas tvarkos aprašu.

Atsižvelgiant į tai, kad kai kurie asmenys dėl mažų pajamų nemoka už socialinės priežiūros paslaugas, maksimalūs socialinės priežiūros paslaugų dydžiai prilyginami Skuodo socialinių paslaugų šeimai centro teikiamoms paslaugų kainoms.

Nuo 2022 m. sausio 1 d. gyventojams yra teikiamos tik akredituotos socialinės priežiūros paslaugos ir šių paslaugų nereikia pirkti viešųjų pirkimų būdu. Iki šiol šių socialinių paslaugų teikėjai Skuodo rajone yra Skuodo socialinių paslaugų šeimai centras, tačiau Savivaldybės administracija gali akredituoti ir daugiau įstaigų, kurios norėtų teikti šias socialines paslaugas Skuodo rajono gyventojams. Kiekviena įstaiga nusistato savo teikiamų paslaugų kainas. Įstaigų nustatytos kainos gali skirtis, tad, norint užtikrinti veiksmingą socialinių paslaugų teikimą ir siekiant racionaliai naudoti turimus išteklius, siūloma nustatyti maksimalius socialinių paslaugų išlaidų finansavimo dydžius Skuodo rajono gyventojams. Nustatyti dydžiai bus taikomi ir kitose akredituotose socialines paslaugas teikiančiose įstaigose, kurias gyventojai galės rinktis kaip socialinių paslaugų teikėją.

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 6 straipsnio 12 punktas, Lietuvos Respublikos socialinių paslaugų įstatymo 13 straipsnio 4 dalies 9 punktas, Socialinių paslaugų finansavimo ir lėšų apskaičiavimo metodikos, patvirtintos Lietuvos Respublikos Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo ir lėšų apskaičiavimo metodikos patvirtinimo“, 32 punktas.

**3. Laukiami rezultatai.**

Patvirtinus naujus maksimalius socialinės priežiūros ir socialinės globos paslaugų dydžius bus galima racionaliai planuoti ir naudoti valstybės biudžeto ir savivaldybės biudžeto lėšas.

**4. Lėšų poreikis sprendimui įgyvendinti ir jų šaltiniai.**

Socialinės paslaugos teikiamos iš savivaldybės biudžeto bei valstybės biudžeto tikslinių dotacijų lėšų. Patvirtinus naujus maksimalius socialinės priežiūros ir socialinės globos paslaugų finansavimo dydžius papildomų lėšų 2024 metams nereikės.

**5. Sprendimo projekto autorius ir (ar) autorių grupė.**

Pranešėja ir rengėja – Socialinės paramos skyriaus vedėja Rasa Noreikienė.