**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS 2024 METŲ SOCIALINIŲ PASLAUGŲ**

**PLANO PATVIRTINIMO**

2024 m. kovo 19 d. Nr. T10-48

Skuodas

**1. Parengto sprendimo projekto tikslas ir uždaviniai.**

Skuodo rajono savivaldybės 2024 metų socialinių paslaugų planas parengtas vadovaujantis Lietuvos Respublikos socialinių paslaugų įstatymu, Socialinių paslaugų planavimo metodika, patvirtinta Lietuvos Respublikos Vyriausybės 2006 m. lapkričio 15 d. nutarimu Nr. 1132 „Dėl Socialinių paslaugų planavimo metodikos patvirtinimo“, Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, Socialinių paslaugų plano formos ir Socialinių paslaugų efektyvumo vertinimo kriterijais, patvirtintais Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 „Dėl Socialinių paslaugų plano formos ir Socialinių paslaugų efektyvumo vertinimo kriterijų patvirtinimo“.

Pagrindinis Skuodo rajono savivaldybės socialinių paslaugų plano tikslas – nustatyti socialinių paslaugų teikimo mastą ir rūšis pagal gyventojų poreikius, socialinių paslaugų finansavimo poreikį ir veiksmingumą.

**2. Siūlomos teisinio reguliavimo nuostatos.**

Socialinių paslaugų įstatyme nurodyta, kad savivaldybė atsako už socialinių paslaugų teikimo savo teritorijos gyventojams užtikrinimą planuodama ir organizuodama socialines paslaugas, kontroliuodama bendrųjų socialinių paslaugų ir socialinės priežiūros kokybę.

Skuodo rajono savivaldybės 2024 metų socialinių paslaugų planas suderintas su savivaldybės 2024 metų biudžetu, 2020–2025 metų strateginiu plėtros planu ir 2024–2026 metų strateginiu veiklos planu.

**3. Laukiami rezultatai.**

Savivaldybės 2024 m. socialinių paslaugų planas bus vertinamas pasibaigus kalendoriniams metams. Vertinimo metu bus aptariamos iškilusios kliūtys plano įgyvendinimui, laukiamų rezultatų pasiekimui, bus ieškoma būdų kliūčių šalinimui. Bus vertinama teikiamų paslaugų kokybė bei vykdoma socialinės priežiūros paslaugų kontrolė. Įvertinus atliktus darbus 2024 metais, bus planuojamos socialinės paslaugos 2025 metams.

**4.** **Lėšų poreikis sprendimui įgyvendinti ir jų šaltiniai.**

Pagrindiniai socialinių paslaugų teikimo Skuodo rajone 2024 metais finansavimo šaltiniai: savivaldybės biudžeto lėšos, valstybės specialiosios tikslinės dotacijos, valstybės biudžeto lėšos, Europos Sąjungos struktūrinių fondų lėšos. Bendra suma – 3 587 244 Eur. Savivaldybės biudžeto lėšos savarankiškoms funkcijoms vykdyti – 42,7 proc., valstybės specialiųjų dotacijų lėšos – 40,1 proc., valstybės biudžeto lėšos – 4,5 proc., kiti finansiniai šaltiniai – 12,7 proc.

**5. Sprendimo projekto autorius ir (ar) autorių grupė.**

Pranešėja – Socialinės paramos skyriaus vedėja Rasa Noreikienė.

Rengėjos: Socialinės paramos skyriaus vedėja Rasa Noreikienė, vyriausiosios specialistės (socialinių paslaugų) Jadvyga Kažienė, Julijana Škimelienė.