**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO PROJEKTO „RANKŲ LENKIMO ATGIMIMAS SKUODE“ FINANSAVIMUI**

2024 m. kovo 19 d. Nr. T10-49

Skuodas

**1. Parengto sprendimo projekto tikslas ir uždaviniai.**

Projektą „Rankų lenkimo atgimimas Skuode“ planuojama įgyvendinti pagal Nacionalinės sporto agentūros prie Lietuvos Respublikos švietimo, mokslo ir sporto ministerijos direktoriaus 2024 m. sausio 22 d. įsakymu Nr. V-2024/6 „Dėl 2024 metų kvietimų teikti paraiškas nacionaliniams ir regioniniams fizinio aktyvumo projektams, finansuojamiems sporto rėmimo fondo lėšomis, patvirtinimo“ patvirtintą kvietimą teikti paraiškas regioniniams fizinio aktyvumo projektams, finansuojamiems Sporto rėmimo fondo lėšomis.

Projekto tikslas – sudaryti sąlygas nemokamoms, reguliarioms fizinio aktyvumo veikloms. Projekto įgyvendinimo metu Skuodo atviro jaunimo centras organizuos reguliarias rankų lenkimo treniruotes (kartą per savaitę), rajonines rankų lenkimo varžybas (kartą per ketvirtį) bei rankų lenkimo čempionatą Klaipėdos apskričiai (vieną kartą per projekto įgyvendinimo laikotarpį). Projekto įgyvendinimo metu taip pat planuojama įsigyti rankų lenkimo treniruotėms ir varžyboms reikalingą sporto inventorių bei įrangą.

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 15 straipsnio 4 dalis, Sporto rėmimo fondo lėšomis finansuojamų nacionalinių ir regioninių fizinio aktyvumo projektų finansavimo tvarkos aprašo, patvirtinto Lietuvos Respublikos švietimo, mokslo ir sporto ministro 2023 m. kovo 14 d. įsakymu Nr. V-327 „Dėl Sporto rėmimo fondo lėšomis finansuojamų nacionalinių ir regioninių fizinio aktyvumo projektų finansavimo tvarkos aprašo patvirtinimo“, 68 punktas, Nacionalinės sporto agentūros prie Lietuvos Respublikos švietimo, mokslo ir sporto ministerijos direktoriaus 2024 m. sausio 22 d. įsakymas Nr. V-2024/6 „Dėl 2024 metų kvietimų teikti paraiškas nacionaliniams ir regioniniams fizinio aktyvumo projektams, finansuojamiems sporto rėmimo fondo lėšomis, patvirtinimo“.

**3. Laukiami rezultatai.**

Įgyvendinant projekte numatytas veiklas būtų skatinamas projekto dalyvių fizinis aktyvumas, dėl to gerėtų ir fizinė bei psichologinė projekto dalyvių sveikata. Projektas taip pat prisidėtų prie bendruomeniškų ryšių kūrimo.

**4. Lėšų poreikis sprendimui įgyvendinti ir jų šaltiniai.**

Bendra projekto vertė – 20 494,62 Eur. Projektas finansuojamas Sporto rėmimo fondo lėšomis. Iš savivaldybės biudžeto bus reikalingas 10 proc. prisidėjimas, t. y. 2 049, 47 Eur.

**5. Sprendimo projekto autorius ir (ar) autorių grupė.**

Rengėja ir pranešėja – Skuodo rajono savivaldybės administracijos jaunimo reikalų koordinatorė (vyriausioji specialistė) Edita Laivienė.