**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO PROJEKTO „ŽEMĖS ŪKIO IR KAIMO PLĖTROS DALYVIŲ GEROJI PATIRTIS“ FINANSAVIMUI**

2024 m. kovo 19 d. Nr. T10-50

Skuodas

**1. Parengto sprendimo projekto tikslas ir uždaviniai.**

Skuodo vietos veiklos grupė Nacionalinei mokėjimo agentūrai prie Žemės ūkio ministerijos planuoja teikti paraišką projekto „Žemės ūkio ir kaimo plėtros dalyvių geroji patirtis“ (toliau – Projekto) finansinei paramai gauti pagal Lietuvos žemės ūkio ir kaimo plėtros 2023–2027 metų strateginio plano techninės paramos veiklos sritį „Lietuvos kaimo tinklas“ (renginių komunikacijos priemonės), skirtą renginių komunikacijos priemonėms finansuoti. Projektą Kaimo tinklo nariai gali teikti su partneriais, todėl Projektą planuojama teikti kartu su Joniškio ir Plungės kaimiškosiomis vietos veiklos grupėmis. Projekto tikslas – didinti visų suinteresuotųjų subjektų (kaimo gyventojų, bendruomenių, ūkininkų) dalyvavimą, įgyvendinant Lietuvos žemės ūkio ir kaimo plėtros 2023–2027 metų strateginį planą, skatinti inovacijas žemės ūkio ir kaimo plėtros srityse, remti tarpusavio mokymąsi ir visų suinteresuotųjų subjektų įtraukimą į keitimąsi žiniomis, prisidėti prie visuomenės ir galimų paramos gavėjų informavimo apie Bendrosios žemės ūkio politikos ir finansavimo galimybes.

**2. Siūlomos teisinio reguliavimo nuostatos.**

Sprendimo projekto nuostatos atitinka Skuodo rajono savivaldybės 2024–2026 metų strateginio veiklos plano, patvirtinto Skuodo rajono savivaldybės tarybos 2023 m. gruodžio 21 d. sprendimu Nr. T9–227 „Dėl Skuodo rajono savivaldybės 2024-2026 metų strateginio veiklos plano patvirtinimo“, 3.5.1.2 priemonę „Kultūros plėtros ir bendruomenių aktyvinimo veiklos dalinis finansavimas“.

Skuodo rajono savivaldybės tarybos 2022 m. vasario 24 d. sprendimu Nr. T9–37 „Dėl Skuodo rajono savivaldybės kultūros ir turizmo, sporto, jaunimo ir bendruomenių veiklos aktyvinimo programos lėšų, skirtų prisidėti prie projektų finansavimo, tvarkos aprašo patvirtinimo“ patvirtinto Skuodo rajono savivaldybės kultūros ir turizmo, sporto, jaunimo ir bendruomenių veiklos aktyvinimo programos lėšų, skirtų prisidėti prie projektų finansavimo, tvarkos aprašo 7 punkto nuostatose nurodoma, kad jei prašoma prisidėjimo prie projekto suma viršija 3000 Eur, reikalingas Savivaldybės tarybos sprendimas.

**3.** **Laukiami rezultatai.**

 Projekto metu planuojami 5 teminiai renginiai: 4 vienos dienos konferencijos, lankant skirtingus subjektus Lietuvoje, ir viena dviejų dienų tarptautinė konferencija (projekto užbaigimo). Vienos dienos konferencijų metu planuojama lankyti subjektus, kurie įgyvendino ar įgyvendina Lietuvos žemės ūkio ir kaimo plėtros programos projektus: žemės ūkio kooperatyvas „Joniškio aruodas“ (Joniškio r.), Audriaus Banionio ūkis (Kauno r.), Vlado Vaicekausko pieno ūkis (Jurbarko r.), MB „Sūrio džiazas“ (Jurbarko r.), Ginto Cimakausko ūkis (Lazdijų r.), Ažuožerių sultys (Anykščių r.), Ilzenbergo dvaro ūkis (Rokiškio r.), Vilkės ūkis (Lazdijų r.). Vienos konferencijos metu dalyvaus ne mažiau kaip 51 projekto dalyvis.

Planuojama tarptautinė dviejų dienų konferencija (projekto užbaigimo), kurios metu bus aptarti aplankytų subjektų įgyvendinti projektai, analizuojamos aplankytų subjektų sėkmės / nesėkmės, Lietuvos žemės ūkio ir kaimo plėtros projektų įgyvendinimo patirtys, gautos žinios, daromos išvados, taip pat aptariamos galimybės dėl įgytų žinių platesnio pritaikymo Projekto dalyvių vykdomose veiklose. Planuojama, kad konferencijoje dalyvaus atstovai iš Latvijos, kurie dalinsis savo patirtimis, geraisiais pavyzdžiais ir problemomis, įgyvendinant žemės ūkio ir kaimo plėtros programą. Tarptautinės konferencijos dalyvių skaičius – ne mažiau kaip 51 asmuo.

Projekto įgyvendinimo laikotarpis – ne ilgiau kaip 24 mėn.

**4.** **Lėšų poreikis sprendimui įgyvendinti ir jų šaltiniai.**

Pagal Lietuvos žemės ūkio ir kaimo plėtros 2023–2027 metų strateginio plano techninės paramos veiklos sritį „Lietuvos kaimo tinklas“ projektai gali būti finansuojami iki 90 proc. tinkamų finansuoti išlaidų, maksimali paramos suma – 57 500 eurų. Planuojama Projekto vertė – 63 250 eurų.

Skuodo rajono savivaldybei reikėtų prisidėti 5 750 eurų, t. y. finansuoti 10 proc. visų tinkamų Projekto išlaidų dalį Skuodo rajono savivaldybės biudžeto lėšomis.

**5. Sprendimo projekto autorius ir (ar) autorių grupė.**

Rengėja – Skuodo rajono savivaldybės administracijos Žemės ūkio skyriaus vedėja Alina Anužienė.

Į posėdį kviesti Skuodo vietos veiklos grupės pirmininkę Viliją Vaškienę.