**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIALDYBĖS TARYBOS 2022 M. KOVO 24 D. SPRENDIMO NR. T9-65 „DĖL SKUODO RAJONO SAVIVALDYBĖS ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS SUDARYMO IR JOS NUOSTATŲ PATVIRTINIMO“ PAKEITIMO**

2024 m. kovo 19 d. Nr. T10-53

Skuodas

1. **Parengto sprendimo projekto tikslas ir uždaviniai.**

Lietuvos Respublikos želdynų įstatymo 25 straipsnio 3 dalyje nurodyta, kad Želdynų ir želdinių apsaugos, priežiūros ir tvarkymo komisijos nariams už darbo laiką atliekant komisijos nario pareigas mokamas atlygis, numatytas Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme.

Lietuvos Respublikos Vyriausybė 2017 m. balandžio 5 d. nutarimo Nr. 253 „Dėl Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo įgyvendinimo“ 2.8 papunkčiu įgaliojo Lietuvos Respublikos aplinkos ministeriją nustatyti Želdynų ir želdinių apsaugos, priežiūros ir tvarkymo komisijos narių atlygio dydį ir mokėjimo tvarką, tačiau Želdynų ir želdinių apsaugos, priežiūros ir tvarkymo komisijos narių atlygio dydžio ir mokėjimo tvarkos iki šiol nebuvo nustačiusi. Kai kurios savivaldybės pačios nustatė atlygio dydį ir (ar) mokėjimo tvarką, kitose savivaldybėse už darbo laiką atliekant komisijos nario pareigas visai nebuvo mokamas atlygis. Lietuvos Respublikos aplinkos ministras 2024 m. vasario 19 d. įsakymu Nr. D1-52 „Dėl Želdynų ir želdinių apsaugos, priežiūros ir tvarkymo komisijos atlygio dydžio ir mokėjimo tvarkos nustatymo“ (toliau – Įsakymas Nr. D1-52) nustatė komisijos narių atlygio dydį ir mokėjimo tvarką.

Atkreiptinas dėmesys, kad ne visiems Želdynų ir želdinių apsaugos, priežiūros ir tvarkymo komisijos nariams gali būti mokamas atlyginimas.

Lietuvos Respublikos vietos savivaldos įstatymo 22 straipsnio 10 dalyje nustatyta, kad savivaldybės tarybos sudaromų komisijų nariai, kurie nėra savivaldybės tarybos nariai, komisijų posėdžių metu atleidžiami nuo tiesioginio darbo ar pareigų bet kurioje institucijoje, įstaigoje, įmonėje ar organizacijoje, išsaugant jiems darbo vietą ir už darbą savivaldybės tarybos sudaromose komisijose jiems apmokant Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo nustatyta tvarka. Savivaldybės tarybos narių atlyginimas reglamentuotas Vietos savivaldos įstatymo 12 straipsnio 1 dalyje, kurioje nustatyta, kad savivaldybės tarybos nariams už darbą atliekant savivaldybės tarybos nario pareigas yra atlyginama (apmokama). Pagal Vietos savivaldos įstatymo 10 straipsnio 3 punkto nuostatas, savivaldybės tarybos narys privalo dalyvauti komiteto ir komisijos, kurio narys jis yra, posėdžiuose.

Sistemiškai aiškinant šias teisės normas, konstatuotina, kad savivaldybės tarybos narių darbo apmokėjimui (taip pat ir už dalyvavimą komisijų posėdžiuose) yra taikomos specialiosios Vietos savivaldos įstatymo 12 straipsnio, o ne Biudžetinių įstaigų darbuotojų darbo apmokėjimo ir komisijų narių atlygio už darbą įstatymo 12 straipsnio nuostatos. Pažymėtina ir tai, kad pagal Biudžetinių įstaigų darbuotojų darbo apmokėjimo ir komisijų narių atlygio už darbą įstatymo 1 straipsnio 2 dalies 7 punkto nuostatas šis įstatymas netaikomas komisijų nariams – valstybės tarnautojams, teisėjams, prokurorams, kitiems valstybės pareigūnams, taip pat kitiems komisijų nariams, jeigu komisijų veiklą reglamentuojančiuose įstatymuose nenurodyta, kad jų darbas apmokamas šio įstatymo nustatyta tvarka.

**2. Siūlomos teisinio reguliavimo nuostatos.**

Atsižvelgiant į tai, kas išdėstyta aukščiau, ir į 2024-02-22 gautą Vyriausybės atstovų raštą Nr. S4-29-(5.15 E) „Dėl apmokėjimo už darbą savivaldybių želdynų ir želdinių apsaugos, priežiūros ir tvarkymo komisijų nariams“, įgyvendinant Lietuvos Respublikos želdynų įstatymo 25 straipsnio 3 dalies nuostatas – savivaldybės želdynų ir želdinių apsaugos, priežiūros ir tvarkymo komisijos nariams (išskyrus savivaldybės tarybos narius, valstybės tarnautojus, valstybės pareigūnus ir kitus komisijos narius, kuriems atlyginimas pagal teisės aktų nuostatas negali būti mokamas) už darbo laiką atliekant komisijos nario pareigas mokėti atlygį, vadovaujantis Aplinkos ministro Įsakymu Nr. D1-52. Savivaldybių priimti teisės aktai šiam ministro įsakymui prieštarauti negali.

**3.** **Laukiami rezultatai.**

Pakeitus Skuodo rajono savivaldybės želdynų ir želdinių apsaugos, priežiūros ir tvarkymo komisijos nuostatų punktus, komisijos narių darbo atlygis bus skaičiuojamas vadovaujantis Aplinkos ministro Įsakymu Nr. D1-52.

**4.** **Lėšų poreikis sprendimui įgyvendinti ir jų šaltiniai.**

Komisijos nario atlygis mokamas iš savivaldybės biudžeto lėšų, Želdinių apsaugos, apskaitos ir tvarkymo priemonių įgyvendinimo programos.

**5. Sprendimo projekto autorius ir (ar) autorių grupė.**

Rengėjai:

Statybos, investicijų ir turto valdymo skyriaus vedėjas Vygintas Pitrėnas.

Statybos, investicijų ir turto valdymo skyriaus vyresnioji specialistė Živilė Vaserytė.