**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL kitos paskirties VALSTYBINĖS ŽEMĖS SKLYPO (unikalus nr. 4400-5219-1952), esančiO pievų g. 44, skuodo mieste, DALIES NUOMOS**

2024 m. kovo 19 d. Nr. T10-56

Skuodas

**1. Parengto sprendimo projekto tikslas ir uždaviniai.**

Tikslas – išnuomoti kitos paskirties 145 kv. m ploto valstybinės žemės sklypo dalį, esančią 5255 kv. m ploto žemės sklype Pievų g. 44, Skuodo mieste (kadastro Nr. 7550/0005:442, unikalus Nr. 4400-5219-1952), vadovaujantis Skuodo rajono savivaldybės administracijai 2024 m. vasario 22 d. pateiktu G. R. prašymu (toliau – Asmuo).

Prieš patalpos pirkimo–pardavimo sandorį 2023 m. gruodžio 18 d. Nacionalinė žemės tarnyba buvo išdavusi sutikimą Nr. 15ST-28-(14.15.5 E.) „Dėl valstybinės žemės nuomos teisės perleidimo“.

**2. Siūlomos teisinio reguliavimo nuostatos.**

Skuodo rajono savivaldybė patikėjimo teise valdo 0,5255 ha valstybinės žemės sklypą Nr. 7550/0005:442, unikalus Nr. 4400-5219-1952, esantį Pievų g. 44, Skuodo mieste.

Lietuvos Respublikos vietos savivaldos įstatymo 15 straipsnio 2 dalies 20 punkte nustatyta, kad išimtinė savivaldybės tarybos funkcija – sprendimų dėl savivaldybei patikėjimo teise perduotos valstybinės žemės valdymo, naudojimo ir disponavimo ja, išskyrus šio įstatymo 27 straipsnio 2 dalies 29 punkte nurodytus sutikimus ir sprendimus, ir sprendimų dėl sutikimo perimti kitą valstybės turtą savivaldybės nuosavybėn priėmimas.

Žemės įstatymo 7 straipsnio 1 dalies 2 punkte nurodyta, kad valstybinės žemės patikėjimo teisės subjektai (patikėtiniai) yra  savivaldybės – savivaldybės teritorijoje esančių miestų ir miestelių teritorijų ribose valstybinės žemės, perduotos Vyriausybės nutarimu.

Naudojamų kitos paskirties valstybinės žemės sklypų pardavimo ir nuomos taisyklių, patvirtintų Lietuvos Respublikos Vyriausybės 1999 m. kovo 9 d. nutarimu Nr. 260 „Dėl naudojamų kitos paskirties valstybinės žemės sklypų pardavimo ir nuomos“, 29 ir 39 punktuose nurodyta, kad sprendimus išnuomoti valstybinės žemės sklypus priima Lietuvos Respublikos žemės įstatymo 9 straipsnio 1 dalies 1, 2 ir 4 punktuose nurodyti subjektai, ir kad Valstybinės žemės nuomos procedūrą vykdanti institucija parengtą valstybinės žemės nuomos sutarties projektą įteikia arba išsiunčia registruotu laišku (įteikiant) nuomininkui. Pasirašydamas sutarties projekte arba atskiru raštu nuomininkas patvirtina, kad sutinka su sutarties projekte išdėstytomis žemės sklypo nuomos sąlygomis, o taisyklių 45 punkte nurodyta, kad Žemės nuomos teisė į valstybinės žemės sklypą ar jo dalį gali būti perleidžiama kitiems asmenims tik tais atvejais, kai perleidžiami išnuomotame valstybinės žemės sklype esantys statiniai ar įrenginiai (jų dalys), ir tik kai valstybinės žemės sklypo nuomininkas tinkamai vykdo pagal nuomos sutartį prisiimtus įsipareigojimus. Su naujuoju statinių ir (ar) įrenginių savininku pasirašoma valstybinės žemės nuomos sutartis.

Lietuvos Respublikos Vyriausybės 1999 m. vasario 24 d. nutarimo Nr. 205 „Dėl žemės įvertinimo tvarkos“, 5.8 papunktis nurodo, kad nuo 2009 m. sausio 1 d. be aukciono išnuomojamų valstybinės žemės sklypų vertė apskaičiuojama pagal einamųjų metų sausio 1 d. taikytus žemės verčių žemėlapius.

**3. Laukiami rezultatai**.

2024 m. vasario 22 d. Skuodo rajono savivaldybės administracija gavo Asmens prašymą sudaryti valstybinės žemės nuomos sutartį, nes įsigijo patalpą pastate, esančią valstybinės žemės sklype. Nekilnojamojo turto registro duomenų bazės išrašo duomenimis Asmuo nuosavybės teise valdo patalpą garažą nuo 2024 m. sausio 26 d.

Priėmus sprendimo projektą Asmuo Nekilnojamojo turto registre galės įsiregistruoti valstybinės žemės nuomos sutartį.

**4. Lėšų poreikis sprendimui įgyvendinti ir jų šaltiniai.**

Savivaldybės biudžeto lėšos nereikalingos.

**5. Sprendimo projekto autorius ir (ar) autorių grupė.**

Pranešėjas **–** Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyriausioji specialistė Jolanta Juškienė.